Diari Oficial de la Generalitat Valenciana


Sumari del DOGV 2955, del 20-03-1997 (1997/810944)

ORDRE de 26 de febrer de 1997, de la Conselleria de Cultura, Educació i Ciència, per la qual es regula l'acreditació per a l'exercici de la direcció en els centres docents públics.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/26/(1)/dof/vci/html**

### Dades del document

Número de DOGV
:   2955

Data del DOGV
:   20-03-1997

Secció del DOGV
:   DISPOSICIONS GENERALS

Número del document
:   1997/810944


Data del document
:   26-02-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 26 de febrer de 1997, de la Conselleria de Cultura, Educació i Ciència, per la qual es regula l'acreditació per a l'exercici de la direcció en els centres docents públics.  
La Llei Orgànica 9/1995, de 20 de novembre, de la Participació, l'Avaluació i el Govern dels Centres Docents Públics, va ser desenvolupada pel Reial Decret 2.192/1995, de 28 de desembre, de caràcter supletori per a les comunitats autònomes que es troben en el ple exercici de les competències educatives.  
Per a assolir els objectius assenyalats, és necessari, en primer lloc, establir el procediment per a l'acreditació, d'acord amb el que preveu la disposició transitòria tercera de la llei orgànica, per al professorat que hi haja exercit durant quatre o més anys els càrrecs de director, cap d'estudis o secretari. Aquest procediment, encara que corresponga iniciar-lo d'ofici a la mateixa administració, ha de preveure la possible audiència dels interessats per als supòsits en què resulte insuficient la informació de què disposen els òrgans provincials, als quals se'ls encomana formalitzar l'expedició dels documents en què es fa constar l'acreditació.  
En segon lloc, és procedent desenvolupar les previsions de la llei orgànica i les normes reglamentàries que la despleguen, de manera que s'efectue la convocatòria anual, perquè els professors que ho desitgen puguen ser acreditats per a l'exercici de la direcció.  
En la tramitació d'aquesta ordre s'ha complit el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques.  
Per tot això, dispose:  
Normes generals  
Primera. Àmbit d'aplicació  
Aquesta disposició serà d'aplicació en l'àmbit de gestió de la Conselleria de Cultura, Educació i Ciència de la Generalitat Valenciana, en matèria d'acreditació per a l'exercici de la direcció en els centres docents públics a què fa referència la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents Públics, i el Reial Decret 2.192/1995, de 28 de desembre, pel qual es desenvolupa la llei en aquesta matèria.  
Segona. Comissions d'acreditació  
1. Els membres de les comissions d'acreditació a què fa referència l'article 7 del Reial Decret 2.192/1995, seran designats pel director territorial de Cultura i Educació corresponent a l'inici de cadascun dels procediments que es desenvolupen en aquesta matèria, i el seu mandat acabarà amb la conclusió del procediment per al qual han sigut nomenats. Per cadascun dels vocals de les comissions serà nomenat un vocal suplent, que actuarà en substitució del vocal titular, prèvia autorització del president de la comissió, en els supòsits previstos en les vigents normes.  
2. Les comissions, una vegada constituïdes, tindran la seu oficial en les dependències del titular de l'òrgan que haguera designat els seus membres, i per al funcionament d'aquestes s'atendrà al que disposa aquesta ordre i a la Llei de Règim Jurídic de les Administracions Públiques i del Procediment Administratiu Comú, i també, si escau, al que establisquen les convocatòries a què fa referència la norma setena d'aquesta ordre.  
3. A l'entrada en vigor d'aquesta disposició, els directors territorials designaran els membres de les comissions d'acreditació corresponents al curs 1996/1997. Aquestes comissions intervindran tant en el procediment d'acreditació de les persones que hagen exercit durant quatre o més anys els llocs de director, cap d'estudi o secretari, com en la convocatòria per a sol·licitar l'acreditació que s'efectue durant aqueix curs escolar. D'acord amb el que preveu la disposició transitòria primera del Reial Decret citat, als membres de la comissió d'acreditació designats en qualitat de directors de centres docents, només se'ls exigirà el requisit d'haver sigut elegits pel consell escolar.  
Tercera. Document d'acreditació  
1. El document d'acreditació a què fa referència l'article 2.2 del Reial Decret 2.192/1995 serà expedit pel director territorial a l'àmbit del qual pertanyen els professors als quals les comissions corresponents declaren acreditats.  
2. En el document d'acreditació es farà constar les condicions sota les quals es va obtenir l'esmentada acreditació, amb les expressions que corresponguen d'aquelles que recull l'annex V.  
Acreditació de les persones que hagen exercit durant quatre o més anys els llocs de director, cap d'estudis o secretari  
Quarta. Relació inicial de professors que han de ser acreditats  
Les direccions territorials faran arribar a les comissions d'acreditació, en la data de constitució d'aquestes i per mitjà del president, una relació d'aquells professors dependents d'aquesta que, d'acord amb els antecedents que existeixen, hagen de ser acreditats per a l'exercici de la direcció en els centres docents públics.  
Cinquena. Relació provisional de professors acreditats  
La comissió, després de revisar la documentació a què fa referència l'apartat anterior:  
- Aprovarà provisionalment la relació de funcionaris docents acreditats per a l'exercici de la direcció dels centres docents públics, per donar compliment del que ordena la disposició transitòria tercera de la Llei Orgànica 9/1995, de la Participació, l'Avaluació i el Govern dels Centres Docents Públics.  
- Establirà la publicació en els taulers d'anuncis de la direcció territorial corresponent.  
- Obrirà un termini d'un mes perquè els interessats hi puguen al·legar tot el que estimen convenient sobre la possessió dels requisits que els dóna dret a constar o no en l'esmentada relació.  
Sisena. Relació definitiva de professors acreditats  
Conclòs el termini de presentació d'al·legacions, la comissió:  
- Estudiarà les al·legacions presentades i hi resoldrà el que estime procedent.  
- Elevarà a definitiva la relació de funcionaris acreditats per a l'exercici de la direcció en els centres docents públics, d'acord amb el que ordena la disposició transitòria tercera de la llei orgànica esmentada.  
- Ordenarà la publicació als mateixos llocs on es va publicar la relació provisional, i hi indicarà que contra aquesta relació definitiva es pot interposar, en el termini d'un mes, recurs ordinari davant el director territorial que haguera designat els membres de la comissió.  
- Trametrà la relació al director territorial de qui depenen, a l'efecte de l'expedició del document d'acreditació.  
Convocatòries per a sol·licitar l'acreditació per a l'exercici de la direcció  
Setena. Convocatòries anuals  
1. Anualment, durant el primer trimestre del curs escolar, la Direcció General de Personal, a proposta conjunta de la Direcció General d'Ordenació i Innovació Educativa i Política Lingüística y de la Direcció General de Centres Docents, convocarà el procediment d'acreditació per a l'exercici de la direcció perquè els professors amb destinació en l'àmbit de gestió de la Conselleria de Cultura, Educació i Ciència que ho desitgen puguen sol·licitar-ho.  
El procediment que determinen aquestes convocatòries haurà de permetre, en tot cas, que els professors que estiguen en condicions de ser acreditats obtinguen el document d'acreditació amb anterioritat a la realització de les eleccions a director que corresponguen al mateix curs escolar.  
2. Les bases de les convocatòries a què fa referència l'apartat anterior s'ajustaran al que disposa la Llei Orgànica 9/1995, de la Participació, l'Avaluació i el Govern dels Centres Docents Públics; el Reial Decret 2.129/1995, i al que disposa aquesta ordre.  
Vuitena. Fases del procediment  
1. Per mitjà de les convocatòries s'organitzarà el procediment en dues fases, de manera que únicament passaran a la segona fase els qui hagen superat la primera.  
Primera fase: Es comprovarà que els aspirants reuneixen el requisit de formació o titulació previst en l'article 3 del Reial Decret 2.192/1995 o, si escau, durant les dues primeres convocatòries, els mèrits equivalents establerts en l'annex III del reial decret esmentat. Les comissions expediran certificacions acreditatives de les circumstàncies que hagen motivat la superació d'aquesta fase, a l'efecte que puguen fer-se valer en les successives convocatòries. Aquestes certificacions s'ajustaran al model que s'arreplega en l'annex I d'aquesta ordre.  
Segona fase: Valoració del treball previ desenvolupat en l'exercici dels càrrecs corresponents als òrgans unipersonals de govern o de la tasca docent desenvolupada en l'aula, en tasques de coordinació pedagògica, i també, si escau, en funcions d'organització, gestió i participació en òrgans de govern.  
2. Excepcionalment, en la convocatòria del curs 1996/97, podran participar en la segona fase els qui realitzen durant aqueix curs els programes per a la formació de directors reconeguts per la Conselleria de Cultura, Educació i Ciència. Els participants que es troben en aquestes circumstàncies hauran de manifestar-ho en la sol·licitud de participació en el procediment d'acreditació.  
Novena. Treball desenvolupat objecte de valoració  
1. Hauran de sol·licitar l'acreditació mitjançant la valoració del treball desenvolupat en l'exercici dels càrrecs corresponents als òrgans unipersonals de govern els professors que, en el moment de sol·licitar-la, hagen exercit, almenys, durant un curs acadèmic algun dels òrgans unipersonals de govern a què fa referència l'article 9 de la Llei Orgànica 9/1995, de la Participació, l'Avaluació i el Govern dels Centres Docents Públics, i l'article 36 de la Llei Orgànica 8/1985, de 3 de juliol, Reguladora del Dret a l'Educació.  
Aquells professors que estiguen exercint un càrrec directiu un temps menor a un curs acadèmic o que exercisquen com a cap d'estudis adjunt, vicedirector, vicesecretari o administrador de centre de Formació Professional podran optar entre ser valorats per l'exercici de la funció directiva o per la seua pràctica docent.  
2. Podran sol·licitar l'acreditació mitjançant la valoració de la pràctica docent els funcionaris docents que formen part d'un claustre de professors i no ocupen càrrec corresponent als òrgans unipersonals de govern d'un centre.  
Deu. Criteris i indicadors per a realitzar la valoració  
1. La valoració del treball desenvolupat es realitzarà atenent a les obligacions i tasques que impliquen la funció desenvolupada, d'acord amb el lloc que ocupe el docent en aqueix moment.  
2. La valoració del treball en l'exercici dels llocs corresponents als òrgans unipersonals de govern considerarà, d'acord amb les competències establertes per a cada càrrec i amb les característiques i el context socioeducatiu del centre, l'eficàcia en l'organització i la gestió dels recursos, la participació en l'elaboració i posada en marxa de les línies educatives del centre, i també les iniciatives adoptades que contribuïsquen a la millora de la qualitat de l'ensenyament impartit en el centre, d'acord amb els apartats establerts en l'annex II. Per a assolir la valoració positiva serà necessari obtenir, almenys, 15 punts.  
3. La valoració de la tasca docent considerarà la docència directa en l'aula, les activitats relacionades amb aquesta i les iniciatives per a millorar la pràctica docent, i també les altres actuacions de caràcter general relacionades amb la coordinació pedagògica i la participació en la vida del centre i l'atenció a l'alumnat i, si escau, a les famílies d'aquests, d'acord amb els apartats establerts en l'annex III. Per a assolir la valoració positiva serà necessari obtenir, almenys, 15 punts.  
4. La Direcció General d'Ordenació i Innovació Educativa i Política Lingüística aprovarà els indicadors dels diferents aspectes del barem, i també la documentació tècnica en què es recullen els elements fonamentals del procés de valoració, i establirà els procediments adequats amb la finalitat de facilitar l'homologació dels processos de valoració. Tot això serà conegut pels candidats abans d'iniciar-se el procés de valoració.  
Onze. Procediment de valoració  
1. La valoració serà responsabilitat de la Inspecció d'Educació, que designarà com a responsable i coordinador del procés l'inspector del centre o, si hi manca, un inspector d'aqueixa demarcació amb l'experiència, la preparació i la formació més escaient per a la valoració del sol·licitant.  
2. L'inspector responsable del procés de valoració sol·licitarà al professor que ha de ser valorat un informe escrit i hi mantindrà una entrevista, amb la finalitat de conèixer la pròpia valoració sobre els àmbits de la seua activitat.  
Així mateix, podrà demanar informació, si escau, de diferents membres del consell escolar del centre, d'acord amb la funció exercida per l'interessat. A més a més, tindrà en compte l'anàlisi de tots els documents que considere pertinents.  
3. Si el professor que ha de ser valorat és el director del centre, l'inspector demanarà informació de la resta dels membres de l'equip directiu, i també dels representants dels professors, pares i, si escau, alumnes en el consell escolar, per a la qual cosa mantindrà una entrevista amb cadascun dels sectors.  
4. Si el professor exerceix un altre càrrec diferent al de director, l'inspector s'entrevistarà amb el director del centre i, aquest últim, haurà de transmetre la informació que dispose referent als aspectes corresponents objecte de valoració, i també les dades amb què compte sobre la valoració que la comunitat educativa tinga sobre la tasca professional del sol·licitant.  
5. Per a realitzar la valoració de la tasca docent, l'inspector responsable s'entrevistarà amb el director, els caps d'estudis, el cap de departament, el cap de seminari, el cap de divisió o coordinador de cicle, segons corresponga. En la informació que el director i el cap d'estudis transmeten a l'inspector s'haurà d'incloure les dades que hi compten sobre la valoració que el consell escolar tinga sobre la tasca docent del sol·licitant. El procés de valoració inclourà, si escau, la visita d'inspecció a l'aula o aules on presta serveis el sol·licitant.  
6. L'inspector responsable de la valoració, a partir de la informació aconseguida dels responsables dels òrgans directius, de coordinació docent, dels membres del consell escolar, de l'autoavaluació del candidat i de la seua pròpia valoració, elaborarà l'informe en què haurà de constar la puntuació final, i també les obtingudes en cada un dels apartats que es recullen en els annexos II i III, segons que corresponga, d'aquesta ordre.  
7. L'inspector responsable de la valoració farà arribar al sol·licitant, per correu certificat amb justificant de recepció, l'informe final, que tindrà caràcter confidencial. En el supòsit de desacord amb la qualificació obtinguda, el professor podrà fer una reclamació davant el cap del Servei d'Inspecció d'Educació de la direcció territorial corresponent, en el termini de deu dies naturals des de la rebuda de l'informe. Aquestes reclamacions hauran de resoldre's en el termini de deu dies naturals i el resultat haurà de ser comunicat als interessats. Contra aquesta resolució podrà interposar-se recurs ordinari davant el director territorial corresponent. Una vegada haja passat aquest termini, aquest document quedarà arxivat en el servei d'inspecció corresponent.  
Dotze. Certificació de la valoració obtinguda  
A l'efecte del compliment del requisit establert en l'article 3.2.b) del Reial Decret 2.192/1995, la valoració del treball en l'exercici de càrrecs unipersonals o de la tasca docent es farà constar en el certificat de valoració, d'acord amb el model de l'annex IV.  
Tretze. Homologació de l'acreditació i validesa de les baremacions anteriorment obtingudes  
Les convocatòries hauran d'establir, com a mínim:  
a) El procediment i els requisits per a declarar acreditats per a l'exercici de la direcció d'aquells professors que hagueren obtingut una acreditació expedida per una altra administració educativa.  
b) La possible validesa de les baremacions dutes a terme amb motiu d'altres convocatòries anteriors, o bé, amb finalitat diferent a l'acreditació per a l'exercici de la direcció i, si escau, les condicions en les quals seran vàlides.  
Catorze  
S'autoritza la Direcció General de Personal, la Direcció General de Centres Docents i la Direcció General d'Ordenació i Innovació Educativa i Política Lingüística perquè dicten totes les disposicions que siguen necessàries per al desenvolupament, la interpretació i el compliment del que disposa aquesta ordre.  
Quinze  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 de febrer de 1997  
El conseller de Cultura, Educació i Ciència,  
FRANCESC E. CAMPS ORTIZ  
Annex I  
Model de certificat de la formació o titulació requerida per a l'acreditació per a l'exercici de la direcció  
Com a president/presidenta de la Comissió d'Acreditació,  
CERTIFIQUE: Que..., amb el NRP... , i amb el DNI..., reuneix els requisits de formació o titulació per haver justificat.  
I, perquè així conste, signe aquest certificat.  
 ..., ... d ... de 1997.  
Annex II  
Dimensions de la valoració de la funció directiva (màxim 30 punts)  
1. Dinamització dels òrgans de govern i de coordinació docent del centre i impuls de la participació en aquests dels diferents col·lectius de la comunitat educativa (màxim 6 punts).  
2. Organització i gestió dels recursos humans i materials per a proporcionar una oferta educativa àmplia i ajustada a les demandes socials (màxim 6 punts).  
3. Impuls i posada en marxa de programes institucionals i iniciatives d'innovació i formació que milloren el funcionament del centre (màxim 6 punts).  
4. Atenció a l'alumnat i a les seues famílies oferint informació i responent a les demandes (màxim 6 punts).  
5. Organització d'activitats extraescolars i establiment de vies de col·laboració amb institucions, organitzacions i serveis que afavorisquen l'obertura del centre connectant aquest amb el seu entorn (màxim 6 punts).  
Annex III  
Dimensions de la valoració de la tasca docent  
1. Dedicació al centre (màxim 15 punts):  
1.1 Participació en els òrgans col·legiats i de coordinació docent, i també en iniciatives per a millorar la pràctica docent i el treball en equip (màxim 5 punts).  
1.2 Col·laboració i posada en marxa d'activitats extraescolars i de qualsevol altres que dinamitzen la vida del centre i contribuïsquen a l'aprofitament dels recursos de l'entorn (màxim 5 punts).  
1.3 Atenció a pares i alumnes i, si escau, exercici de la tutoria (màxim 5 punts).  
2. Activitat docent dins l'aula (màxim 15 punts):  
2.1 Preparació de la classe i dels materials didàctics en el marc de les decisions adoptades en la programació (màxim 3 punts).  
2.2 Utilització d'una metodologia d'ensenyament adequada per a promoure l'aprenentatge significatiu dels continguts escolars (màxim 3 punts).  
2.3 Procediment d'avaluació dels aprenentatges i informació d'aquests que es dóna als alumnes o a les seues famílies (màxim 3 punts).  
2.4 Utilització de mesures ordinàries i extraordinàries per a atendre la diversitat de capacitats, interessos i motivacions dels alumnes, especialment d'aquells amb majors dificultats d'aprenentatge (màxim 3 punts).  
2.5 Organització del treball en l'aula per a afavorir l'adequada marxa de la classe i la participació i implicació de l'alumnat en el seu procés d'aprenentatge (màxim 3 punts).  
Annex IV  
Model de certificat de valoració  
Com a inspector/inspectora responsable de la valoració,  
CERTIFIQUE: Que ..., amb el NRP ..., i el DNI..., ha sigut valorat/valorada per..., amb motiu de la sol·licitud d'acreditació per a l'exercici de la direcció en els centres docents públics (Reial Decret 2.192/1995, de 28 de desembre), d'acord amb els aspectes següents:  
Puntuació: ...  
Puntuació: ...  
   
Puntuació total: ...   
I, perquè així conste, signe aquest certificat.  
 ..., ... d ... de 1997  
Annex V  
A) Acreditació per l'exercici continuat de càrrecs directius  
Haver exercit el càrrec de director, cap d'estudis o secretari durant un mínim de quatre anys amb anterioritat a l'aplicació del sistema d'elecció de directors, establert en la Llei Orgànica 9/1995, de 20 de novembre (disposició transitòria primera del Reial Decret 2.192/1995).  
B) Acreditació obtinguda en les convocatòries anuals  
1. Formació específica convocada per a aquesta finalitat amb posterioritat a l'entrada en vigor del Reial Decret 2.192/1995:  
1.1 Haver superat en l'any un programa de formació per a aquesta finalitat, organitzat o reconegut per l'administració educativa de (article 3 del Reial Decret 2.192/1995).  
2. Possessió de titulacions:  
2.1 Estar en possessió del títol de llicenciat en Pedagogia (article 3 i annex II del Reial Decret 2.192/1995).  
2.2 Estar en possessió de la titulació de i haver cursat, almenys, dotze crèdits relacionats amb l'organització i la gestió de centres educatius o amb l'administració educativa (article 3 i annex II del Reial Decret 2.192/1995).  
2.3 Estar en possessió del títol de postgrau que es considera que té la durada i els continguts establerts en l'article 4 del Reial Decret 2.192/1995 (article 3 i annex II del Reial Decret 2.192/1995).  
3. Possessió de mèrits equivalents a la formació específica:  
3.1 Haver pertangut al cos de directors escolars (disposició transitòria segona i annex III del Reial Decret 2.192/1995).  
3.2 Haver realitzat activitats de formació equivalents a les requerides amb caràcter general (disposició transitòria segona i annex III del Reial Decret 2.192/1995).  
3.3 Tenir experiència en l'organització i la gestió de centres docents o en l'administració educativa (disposició transitòria segona i annex III del Reial Decret 2.192/1995).  
3.4 Acreditar una trajectòria professional que es considera equivalent a la formació requerida amb caràcter general (disposició transitòria segona i annex III del Reial Decret 2.192/1995).  
4. Valoració del treball desenvolupat:  
4.1 Haver sigut valorat positivament en l'exercici de la seua tasca docent.  
4.2 Haver sigut valorat positivament en l'exercici de càrrecs directius en centres docents públics.


Còpia Permalink ELI